
Današnji čovjek pod utjecajem različitih ponuda postmodernoga društva 
polako gubi čvrst oslonac svojega života te ostaje bez životnoga smisla i 
pravoga usmjerenja. U tom kontekstu duhovno vodstvo i psihoterapija pred- 
stavljaju alternativu ponudama ovoga svijeta te nastoje pružiti pomoć onim 
osobama koje traže dublji smisao ljudske egzistencije. Stoga je potrebno ana- 
lizirati glavna obilježja duhovnoga vodstva, zatim upoznajući logoterapiju, 
prikazati jedan vid psihoterapije te na kraju usporediti duhovno vodstvo i 
psihoterapiju. Namjera je ovim člankom pokazati da je moguća integracija 
između duhovnoga vodstva i psihoterapije, iako pritom treba poštivati njiho- 
vu posebnost i vlastitost. Dok psihoterapija pomaže u nadvladavanju raznih 
duševnih tegoba i teškoća, duhovno je vodstvo osobito važno za kršćanske 
vjernike koji žele rasti u osobnom odnosu s Bogom i u nasljedovanju Isusa 
Krista. 


Ključne riječi: duhovno vodstvo, psihoterapija (logoterapija), integracija, 
odnos s Bogom. 


Uvod 


Tema duhovnoga vodstva i psihoterapije obuhvaća mnoge važne aspekte 
ljudskoga bića i njegove egzistencije. Ti se aspekti odnose prije svega na čo- 
vjekovu duhovno-duševnu dimenziju koja u današnjem svijetu biva sve više 
potisnuta i zapostavljena. 


U prvom dijelu članka naznačit ćemo glavne sastavnice duhovnoga vod- 
stva, oblike i zapreke, specifičnosti i opasnosti te sadržaj duhovnoga vodstva, 

uz ocrtavanje lika osobe koja duhovnim vodstvom uistinu želi rasti i napredo- 
vati u svojem odnosu s Bogom. U drugom dijelu bit će prikazana logoterapija 
kao jedan od najznačajnijih psihoterapijskih modela danas. Obradit ćemo neka 
temeljna načela logoterapije s naglaskom na traženju životnoga smisla. U za- 
vršnom dijelu, usporedbom duhovnoga vodstva i psihoterapije, prikazat ćemo 
doprinose psihoterapije duhovnom vodstvu, istaknuti razlike između duhovno- 
ga vodstva i psihoterapije te naznačiti smjernice za njihovu pravilnu integraciju. 


1. Glavna obilježja duhovnoga vodstva 


Iako je duhovno vodstvo u današnje vrijeme pomalo zaboravljeno i malo 
se o njemu govori, ono ipak zauzima vrlo važno mjesto u duhovnom životu 
svakog vjernika 1 čitave Crkve. Upravo zato potrebno je osvijestiti značenje i 
važnost koju duhovno vodstvo zauzima u procesu kršćanskoga dozrijevanja i 
postizanja kršćanske savršenosti. 


1.1. Značenje i važnost duhovnoga vodstva 


Kako bismo lakše uočili važnost duhovnoga vodstva danas, trebamo se 
ukratko osvrnuti na one oznake i procese koji obilježavaju današnje postmo- 
derno vrijeme. Među tim procesima posebno se uočavaju sve rašireniji rela- 
tivizam, individualizam i materijalizam koji, svaki na svoj način, pokušavaju 
čovjeka zatvoriti isključivo u ovozemaljsko, imanentno. Na taj način čovjek 
gubi iz vida sve ono što nije ograničeno materijalnim svijetom već ga nadilazi. 
Pred zamamnim ponudama postmodernoga društva, koje obećava slobodu i 
zadovoljstvo, a zapravo zarobljava čovjeka, pojedinac se teško snalazi i polako 
gubi smisao života. Gubeći iz vida čvrst oslonac, pojedinac jednostavno gubi 
i ono temeljno životno usmjerenje koje dovodi do ispunjena života. Potrebno 
je spomenuti i utjecaj mnogih istočnjačkih pokreta kojima se današnji čovjek 
okreće u potrazi za životnim smislom i ispunjenjem. 

Svi ti procesi postmodernoga društva ne samo da ne mogu ispuniti očeki- 
vanja današnjega čovjeka nego ga ostavljaju još razočaranijim i izgubljenim. 
Time se u čovjeku rađa glad za duhovnim, glad za smislom, što može biti velika 
prilika Crkvi da današnjim ljudima ponudi odgovor na tu čežnju pomažući im 
ponovo otkriti značenja i vrijednosti duhovnoga vodstva koje je vjekovima bilo 
u službi susreta Boga i čovjeka.! 


1 Usp. Miljenko STOJIĆ, Duhovno vodstvo u suvremenoj duhovnosti, u: Obnovljeni život, 51 (1996.) 4, 421. 

Potreba za ponovnim otkrivanjem duhovnoga vodstva još više dolazi do 
izražaja imajući u vidu činjenicu da je svaki kršćanin pozvan na neprekidan rast 
u vjeri i duhovnom životu. Stoga bi duhovno vodstvo trebalo biti sastavnim di- 
jelom trajne, cjeloživotne kršćanske formacije. Želimo li pobliže odrediti koje 
je značenje duhovnoga vodstva i u čemu se sastoji proces vođenja osobe, može- 
mo posegnuti za definicijom koju daje I. Ganzi: ,,Voditi dušu znači voditi je na 
Božje puteve, učiti je slušati Božje nadahnuće 1 na njega odgovoriti, sugerirati 
joj vršenje kreposti sukladno trenutačnim okolnostima, to ne znači držati je u 
čistoći i nevinosti, već postići da ona uznapreduje u savršenstvu. Jednom riječ- 
ju, duhovno vodstvo znači pridonijeti svim silama da se duša vine do svetosti 
koju je Bog za nju predvidio.“? Na tom tragu nalazi se i Charles Andre Bernard 
koji smatra da se duhovno vodstvo ostvaruje ,,kad vjernik, u traženju punine 
kršćanskog života, primi duhovnu pomoć koja ga prosvjetljuje, podupire i vodi 
u traženju Božje volje za postizanje svetosti.“? 

Iz svega navedenoga proizlazi kolika je važnost duhovnoga vodstva u živo- 
tu svih vjernika koji žele dublje rasti i napredovati prema kršćanskoj zrelosti. 
Potiče nas i na ponovno otkrivanje i vrednovanje ovog izuzetnog dara koji Bog 
daje čovjeku na njegovu putu prema kraljevstvu Božjem. 


1.2. Oblici duhovnoga vodstva 


Oblici duhovnoga vodstva mogu se podijeliti u dvije skupine, ovisno o tome 
radi li se o načinu ili o intenzitetu vođenja pojedine osobe. Kada je riječ o nači- 
nu vođenja, D. L. Fleming“ razlikuje nekoliko oblika koji se mogu poistovjetiti 
s onim modelima koje je Isus primjenjivao u svojem ophođenju s ljudima. To 
su institucionalno, interpersonalno, karizmatsko, sakramentalno te inkarnirano 
vodstvo. Napomenimo kako se institucionalizirano vodstvo danas primjenjuje 
u ustanovama zaduženima za formaciju kao što su, primjerice, sjemeništa i 
novicijati. Kada se radi o vođenju pojedinca, primjenjuje se model interper- 
sonalnog ili inkarniranog vodstva kojemu je cilj uspostaviti kvalitetan odnos 
povjerenja između duhovnika i vođenoga kako bi vođena osoba mogla sve više 
rasti u svojem odnosu prema Bogu. Ako duhovni vođa posjeduje posebne da- 
rove kojima ga je Bog obdario kako bi mogao voditi druge ljude na putu prema 
Bogu, govorimo o karizmatskom duhovnom vodstvu, dok se sakramentalno 
vodstvo uvijek ostvaruje unutar sakramenta ispovijedi. 


2. Mihaly SZENTMARTONI, Osjetljivost za čovjeka. Pastoralna psihologija, Zagreb, 2009., 107. 
3 Egidio VIGANO — Joseph AUBRY — Jacques SCHEPENS, Duhovno vodstvo, Zagreb, 1983., 26. 
4 Usp. Mihaly SZENTMARTONI, Osjetljivost za čovjeka. Pastoralna psihologija, Zagreb, 2009., 108-109. 

Što se tiče intenziteta duhovnoga vođenja, mogu se izdvojiti tri glavna obli- 
ka duhovnoga vodstva: povremeno, trajno te intenzivno duhovno vodstvo. Po- 
vremeno duhovno vodstvo povezuje se uglavnom uz različite duhovne vježbe 
na kojima postoji mogućnost susreta duhovnika i sudionika tih vježbi. Osobnim 
razgovorom, savjetovanjem 1 u ispovijedi produbljuje se odnos između duhov- 
nika i sudionika vježbi. Taj odnos s vremenom može prerasti u pravo duhov- 
no vodstvo koje se onda povremeno prakticira. Prilika za povremeno duhovno 
vodstvo mogu biti i razni duhovni tečajevi, obnove, posjeti centrima za duhov- 
nost gdje postoje stručne osobe koje posjetiteljima stoje na raspolaganju za du- 
hovni razgovor i savjetovanje. Važno je spomenuti i duhovno prijateljstvo koje 
uvelike može koristiti rastu u vjeri i duhovnom životu, osobito ako poznajemo 
osobe bogate duhovnim iskustvom koje nam svojim savjetima mogu pomoći u 
našem duhovnom razlučivanju. Trajno, pak, duhovno vodstvo, karakteristično 
za redovite okolnosti, razvija dublji oblik odnosa između duhovnoga vođe i 
vođenoga. Ovaj oblik duhovnoga vodstva zahtijeva redovite susrete u kojima 
se osoba povjerava svome vođi kako bi mogla dublje rasti u odnosu s Bogom. 
Od osobe se traži otvorenost i poučljivost poticajima Duha Svetoga, dok se 
od duhovnoga vođe očekuje pristupačnost i raspoloživost za česte susrete. U 
ključnim životnim trenutcima preporučuje se intenzivno duhovno vodstvo koje 
od duhovnoga vođe zahtijeva posebne sposobnosti vođenja. Naime radi se o 
svojevrsnim životnim prekretnicama, kao što je izbor određenoga zvanja ili 
duhovnoga poziva. Posrijedi mogu biti i snažna duhovna iskustva, ali i teške 
unutarnje krize, suhoće, iskušenja pa čak i psihički problemi poput depresije. U 
svim tim trenutcima osoba je potrebita stručne pomoći duhovnika, pri čemu ne 
treba isključiti ni suradnju s psihologom ili psihoterapeutom. 


1.3. Zapreke za duhovno vodstvo 


Na putu duhovnoga sazrijevanja vrlo se često pojavljuju razne zapreke i 
smetnje koje vjerniku mogu potamniti pravo usmjerenje ili ga čak u potpunosti 
od njega odvratiti. To su zapreke koje nastoje zasjeniti ,,osnovno polazište du- 
hovnog života — iskustvo Božje ljubavi, tj. da nas Bog voli“.* Stoga je iznimno 
važno pravodobno otkriti te zapreke kako bi se na njih moglo primjereno rea- 
girati. Upravo je to jedna od bitnih zadaća duhovnoga vođe o kojoj ovisi hoće 
li proces rasta u vjeri biti uspješan. Među najčešćim preprekama kršćanskoga 


5 Usp. Egidio VIGANO — Joseph AUBRY — Jacques SCHEPENS, Duhovno vodstvo, Zagreb, 1983., 48-52. 
6 Mihaly SZENTMARTONI, Psihologija duhovnog života, Zagreb, 1990., 26-38. 

dozrijevanja svakako su iskrivljene predodžbe o Bogu, pogrešne slike o sami- 
ma sebi te različite duhovne rane.“ 


Kako bismo stvorili ispravnu predodžbu o Bogu, potrebno je poći od Sve- 
toga pisma. U evanđeljima čitamo kako nam Isus objavljuje Boga kao milosrd- 
nog Oca (usp. Lk 15, 11-32) koji nas bezuvjetno ljubi. Zato je pogrešno u Bogu 
gledati samo strogoga sudca koji nas kažnjava i čiju ljubav moramo zaslužiti. 
Druga je krajnost razmišljanje kako mi zbog svojih grijeha ne zaslužujemo 
Božju ljubav. Stoga je potrebno pročistiti našu sliku o Bogu i prihvatiti Božju 
ljubav kao bezuvjetan Očev dar. 

Usporedo s time nužno je razviti ispravnu sliku i o samima sebi, prihvatiti 
sebe onakvima kakvima nas je Bog stvorio. To je vrlo važno jer zbog stalnoga 
uspoređivanja s drugima lako uviđamo svoje nedostatke i na tome gradimo svoj 
duhovni život. Kao posljedica rađa se zavist i očaj. Potrebno je izbjeći i perfek- 
cionizam, težnju da budemo uvijek i u svemu savršeni. Budući da je to često 
nemoguće, vrlo lako javlja se razočaranje i negativno mišljenje o sebi. Zato je 
potrebno gledati sebe onako kako nas Bog gleda. Na taj ćemo način sve više 
otkrivati koliku vrijednost naš život ima u Božjim očima. Možemo se složiti 
s J. Weissgerberom koji ističe da je važno ,,provoditi duhovni život zdravih i 
prosvijetljenih zanosa“* uvijek imajući u vidu pozitivan aspekt našega života. 

U sklopu cjelovita duhovnog razvoja potrebno je, također, otkloniti zapreke 
naših duhovnih rana. Može biti riječ o ranama koje nosimo u sebi još od dje- 
tinjstva, a koje su posljedica raznih bolnih životnih trenutaka. Tako se potreb- 
no osloboditi povrijeđenosti, ogorčenosti, želje za osvetom 1 svega onoga što 
ometa naš nutarnji mir i sabranost. Kako bismo u tome uspjeli, nužna je snaga 
koju nam Bog daje molitvom, razmatranjem Svetoga pisma i sakramentalnim 
životom. Poseban lijek za ozdravljenje naših rana svakako je sakrament svete 
ispovijedi u kojem nas Isus liječi, oslobađa i mijenja. 

Benedict J. Groeschel naglašava još jednu opasnost u procesu duhovnoga 
sazrijevanja — opasnost od prevelika pojednostavljivanja koje se sastoji u ,,po- 
istovjećivanju Isusa Krista s našim vlastitim ljudskim iskustvom“, u ,,odabira- 
nju samo onih elemenata Kristova života koji nam se sviđaju“. Na taj se način 
zanemaruju mnogi aspekti Kristove osobe i njegova života. Stoga je uvijek 
važno propitivati je li naše ,,poimanje Krista u trajnome rastu, hraneći se Sve- 


7 Usp. Isto, 26-38. 
8 — Mihaly SZENTMARTONI, Psihologija duhovnog života, Zagreb, 1990., 30-31. 
9 Benedict J. GROESCHEL, Psihologija duhovnoga razvoja, Split, 2009., 34-35. 

tim pismom i predajom“,'" kako bi naša predodžba Krista bila u potpunosti u 
skladu s evanđeljem. 


1.4. Opasnosti u duhovnom vodstvu 


Nastojanje oko postizanja kršćanskoga savršenstva nosi sa sobom i neke 
opasnosti koje se mogu javiti u različitim fazama duhovnoga života. Ako ih 
ne uspijemo na vrijeme prepoznati, njihov utjecaj na daljnji duhovni napredak 
može biti poguban. Jedna od takvih opasnosti svakako je duhovni elitizam koji 
se javlja prvenstveno kod osoba koje su već dosta napredovale na duhovnom 
putu. Elitizam je vrlo blizak duhovnoj oholosti u kojoj osoba sebe počinje sma- 
trati vjernikom višega reda u odnosu na druge. Znanje i iskustvo nutarnjega 
života koje posjeduje bude u njoj želju da dio toga prenese i drugima. To se, 
međutim, ne događa iz bratske ljubavi nego iz potrebe za pokazivanjem vla- 
stitih dostignuća. Osoba koja misli da je dostignula vrhunce duhovnoga života 
i sasvim se približila kršćanskoj savršenosti često odbacuje savjete drugih, pa 
tako i duhovnoga vođe. Pod utjecajem takvoga razmišljanja osoba zauzima stav 
samodostatnosti i superiornosti koji je zavarava i onemogućava bilo kakav dalj- 
nji rast u vjeri. 

Druga krajnost koja sprečava duhovni razvoj osobe jest regresija, povratak 
u prijašnje stanje.!!' Naime kako osoba napreduje u duhovnom životu tako se 
povećavaju i različiti izazovi, kušnje 1 pritisci s kojima se mora nositi. Ako ne 
zna na koji način to učiniti, često postoji opasnost od odustajanja od prijeđeno- 
ga puta i povratka u početno stanje. Posljedica može biti razočaranje i nezado- 
voljstvo, ali i zdrav duhovni nemir koji osobu, koja iskreno želi duhovno rasti, 
ipak može potaknuti da još jednom pokuša svladati te, naizgled nepremostive, 
izazove. 

Još jedna, ne manje značajna, opasnost može biti težnja koja se javlja kod 
mnogih osoba usredotočenih samo na sebe, a to je biti sam svoj duhovnik.!? To 
je pogrešan stav onih koji ne žele primati pomoć od drugih ljudi, što često vodi 
u samozavaravanje i samodostatnost, stav koji se očituje u želji za uspostavlja- 
njem odnosa s Isusom Kristom mimo Crkve i njezinih službenika. No čitajući 
Sveto pismo uočavamo da se Bog htio poslužiti upravo ljudima kako bi nas 
priveo k sebi. Osim toga, drugi ljudi mogu često puno bolje od nas samih pro- 
cijeniti naš život te nas na taj način savjetovati i pomoći nam rasti u duhovnom 


10 Isto, 34-35. 

11 Usp. Benedict J. GROESCHEL, Psihologija duhovnoga razvoja, Split, 2009., 68. 

12 Usp. Daniel BURKE — John BARTUNEK, Upravljanje nutarnjim životom. Duhovno vodstvo i putovanje Bogu, 
Zagreb, 2014., 5-8. 

životu. Stoga uvijek trebamo cijeniti zalaganje i trud druge osobe koja nam želi 
pomoći u našim duhovnim teškoćama. 


Opasnosti postoje, također, u neuravnoteženu odnosu duhovnoga vodstva 
i psihoterapije." To su ponajprije psihologizam te spiritualizam. Psihologizam 
se javlja kao prenaglašavanje psihičkog elementa u duhovnom vodstvu. Na taj 
način čovjek se svodi samo na svoju psihičku komponentu, na svoje ja i na 
svoju podsvijest. Pritom je važno ono podsvjesno dovesti na razinu svijesti, 
pokušati se osloboditi vlastitih obrambenih mehanizama i tako postići stanje 
ostvarenosti. Međutim to se oslobođenje nastoji ostvariti bez suradnje s Bogom 
i njegovom milošću. Druga je krajnost spiritualizam koji potpuno odbacuje tje- 
lesni, ali i psihički aspekt čovjeka. Čitav ljudski život želi se svesti samo na 
duhovnu dimenziju u kojoj se traže uzroci svih problema i teškoća. I u psiho- 
logizmu 1 u spiritizmu zanemaruje se važna činjenica — čovjek se kao cjelovito 
biće sastoji od duha, duše 1 tijela, o čemu, između ostaloga, svjedoči i svetopi- 
samska objava. 

Spomenut ćemo i opasnosti koje proizlaze iz prevelika naglašavanja samo 
jednoga čimbenika u procesu ljudske spoznaje. U tom smislu razlikujemo raci- 
onalizam, voluntarizam i senzitivnost.“ Tako je razum sastavni dio duhovnoga 
života, katkad upotreba razuma postaje toliko naglašena da se uzima kao jedini 
kriterij mjerodavnosti ljudske spoznaje. Tada govorimo o racionalizmu. U du- 
hovnom životu to znači svođenje čitave duhovnosti samo na ono što je razu- 
mu dohvatljivo. Pritom se zanemaruje sve ono što razum nadilazi, isključuje 
se svako iskustvo i mogućnost doživljaja nadnaravnoga. Tako i mnoge istine 
vjere postaju neprihvatljive jer se ne mogu podvrgnuti neposrednoj analizi ra- 
zuma. Kao posljedica toga duhovni život postaje bitno reduciran i osiromašen 
u mnogim svojim vidovima. Slično je i s voluntarizmom koji, umjesto razuma, 
povlašteno značenje pridaje ljudskoj volji. Upravo to prenaglašeno oslanjanje 
na ljudsku volju u procesu duhovnoga rasta može dovesti do duhovne oholosti. 
Naime osoba koja se ravna samo prema svojoj volji postaje zatvorena za dje- 
lovanje Božje milosti, neosjetljiva na poticaje Duha Svetoga. Na taj način ne 
može duhovno napredovati jer se u svojem životu ne podvrgava Božjoj volji, 
što je jedan od glavnih zahtjeva duhovnoga vodstva. Još jedna opasnost koju 
valja izbjegavati jest senzitivnost. Senzitivnost se u duhovnom životu pojavlju- 
je onda kada se sve promatra samo na temelju osjećaja. Čitav duhovni napredak 
ima svoju vrijednost samo ako rezultira pozitivnim emocijama. Pri tome se 


13 Usp. Ivan PLATOVNJAK, Duhovno vodstvo i psihologija: suprotstavljenost ili integracija?, u: Obnovljeni život, 
63 (2008.) 1, 49. 
14. Usp. Roko PRKAČIN, Teologija duhovnog života, u: Obnovljeni život, 60 (2005.) 2, 210-211. 

naglasak stavlja isključivo na subjektivno zadovoljstvo te se izbjegava sve ono 
što tome izravno ne doprinosi. Na takav se način ne može postići prava duhov- 
na zrelost jer je duhovni rast dugotrajan proces koji sa sobom donosi i trenutke 
unutarnje suhoće i praznine kao sastavni dio svakoga unutarnjeg sazrijevanja. 


1.5. Zadaće osobe koja želi rasti uz duhovno vodstvo 


Sada ćemo promotriti zadaće onoga koji uz duhovno vodstvo uistinu želi 
napredovati u svojem duhovnom rastu i sazrijevanju. Naime, duhovno vodstvo 
je stvarnost koja zahtijeva odgovornost duhovnika, ali još više i vođenoga. Na- 
predak u duhovnom životu ne može se stoga postići pasivnim prepuštanjem u 
ruke duhovnoga vođe. Potrebna je aktivna suradnja i zalaganje vođene osobe, 
čak svakodnevna borba za nadvladavanje vlastitih slabosti i nesavršenosti. Po- 
trebno je dopustiti Isusu ,,da uđe u naš život i da nas mijenja tako da postanemo 
sve manje sebični, a sve više slični njemu, Kristu, tj. sve manje ego-centrični, 
a sve više Kristo-centrični.“'* Rast u kršćanskoj svetosti tako podrazumijeva 
usklađivanje vlastita života s Isusovim životom, usvajanje Isusovih načela i 
stavova!“ te na taj način posvemašnje suobličavanje slici Sina Božjega. 


Kako bi se to moglo u potpunosti postići, nužno je odvažno krenuti na put 
duhovna rasta i odbaciti sve ono što se tome protivi — duhovnu oholost i tašti- 
nu, duhovnu lijenost, život u osrednjosti i lutanju koji ne može uroditi zado- 
voljstvom i ispunjenjem.!" Sve su ove pojave pokazatelji da je osobi potrebno 
duhovno vodstvo. Ako osoba više nije zadovoljna svojim trenutnim stanjem u 
duhovnom živote te je izmorena besciljnim lutanjima, ako osjeća potrebu da 
iziđe iz svojevrsne duhovne osrednjosti te ujedno žudi za dubljim odnosom s 
Bogom, iznimno je važno naći pouzdana duhovnika koji će joj znati pomoći 
ponovno uspostaviti unutarnju ravnotežu 1 otvoriti se Božjem djelovanju. Za- 
daća je osobe nadvladati stanje duhovne oholosti koje teži oslanjanju isključivo 
na vlastite snage, pritom ne dopuštajući pomoć drugih osoba, kao i stanje du- 
hovne lijenosti i mlakosti koje se opire bilo kakvom naporu u traženju 1 posti- 
zanju većega stupnja duhovne zrelosti. 

Cjelovit duhovni rast uvijek se odvija postupno te stoga zahtijeva ustrajno 
odricanje i strpljivost svakoga tko želi duhovno napredovati. Pojedinac je po- 
zvan suočiti se sa samim sobom,'* s čitavim svojim životom, kako bi mogao 


15 Mihaly SZENTMARTONI, Psihologija duhovnog života, Zagreb, 1990., 24. 

16 Usp. [sto, 23. 

17 Usp. Daniel BURKE — John BARTUNEK, Upravljanje nutarnjim životom. Duhovno vodstvo i putovanje Bogu, 
Zagreb, 2014., 15-21. 

18 Usp. Mihaly SZENTMARTONI, Psihologija duhovnog života, Zagreb, 1990., 38-48. 

bolje uočiti stanje u kojem se trenutno u duhovnom životu nalazi te potencijale 
koje može razviti. Uz dimenziju iskrenosti nužno je da osoba nauči prihvaćati 
samu sebe. Samo na taj način može postati svjesna svojih talenata i darova koje 
joj je Bog dao te ih zatim uložiti u ostvarivanje Božjega plana u svojem životu. 
Iskrenost nije nužna samo u suočavanju sa samim sobom već jednako tako i u 
odnosu s duhovnim vođom. Kako bi duhovno vodstvo bilo plodonosno, osoba 
se ne smije skrivati i bježati pred duhovnikom nego mora u poniznosti i iskre- 
nosti otvoriti svoju nutrinu, podijeliti s duhovnikom sve što nosi u srcu, sve 
brige, tjeskobe i teškoće. Takvim povjeravanjem osoba očituje svoju nedostat- 
nost, ali i svoje veliko povjerenje u duhovnoga vođu kako bi, slušajući njegove 
savjete i naputke, uznastojala u svojem životu razvijati odnos ljubavi prema 
Bogu i bližnjemu. Sudjelovanjem u duhovnom hodu osoba je pozvana pozorno 
i budno osluškivati nadahnuća i poticaje Duha Svetoga, pri čemu je osobito 
važan stav poučljivosti koji osoba iskazuje svojem duhovniku.!? Tako pojedinac 
unutar duhovnoga vodstva ostaje potpuno slobodan, stav poučljivosti važan je 
za pravilno usmjeravanje duhovnoga rasta i sazrijevanja. Naposljetku možemo 
ustvrditi kako duhovno vodstvo zahtijeva trajno zalaganje u izgradnji vlastite 
osobnosti i kršćanskoga identiteta otvaranjem Božjoj volji i njezinom primje- 
nom u vlastitom životu. Tako duhovno vodstvo, zahtijevajući stalan angažman, 
postupno uvodi osobu u dublje razumijevanje, ali 1 redovito sudjelovanje u 
sakramentalnom životu Crkve. Rezultat su milosni plodovi koji u potpunosti 
preobražavaju život pojedine osobe. Stoga se možemo složiti s riječima Ivana 
Pavla II. koji u svojoj apostolskoj pobudnici Christifideles laici vjernicima daje 
sljedeću preporuku: ,,A da bismo mogli otkriti što je volja Gospodnja o našem 
životu, uvijek treba pažljivo i poučljivo slušati riječ Boga 1 Crkve, djetinje i 
ustrajno moliti, imati mudro i ljubazno duhovno vodstvo, razmatrati u vjeri 
primljene darove i talente.“?“ 


2.1. Temeljna načela logoterapije 


Za uvođenje logoterapije u postojeću psihoterapeutsku praksu najzaslužniji 
je Viktor E. Frankl, njezin idejni začetnik. Kako bismo u potpunosti shvatili 
značenje ove psihoterapeutske metode, ponajprije valja reći kako je ,,njena po- 
nuda zaista obuhvatna, jer je okrenuta i zdravima i bolesnima, mladim i starim 
ljudima, ljudima u najrazličitijim položajima života. Njena zadaća je vrlo jed- 


19 Usp. Daniel BURKE — John BARTUNEK, Upravljanje nutarnjim životom. Duhovno vodstvo i putovanje Bogu, 
Zagreb, 2014., 49-52. 

20. IVAN PAVAO II, Christifideles laici — Vjernici laici. Apostolska pobudnica o pozivu i poslanju laika u Crkvi i u 
svijetu (30. XII. 1988.), Zagreb, 1990., br. 58. 

nostavna: ona želi utrti (poravnati) put koji vodi smislenome životu.““! Pozadi- 
nu logoterapije svakako valja tražiti u potresnom i bolnom životnom iskustvu 
njezina utemeljitelja. Naime Viktor E. Frankl kao potomak židovske obitelji 
proživio je strahote Drugoga svjetskog rata boraveći u zloglasnim nacističkim 
logorima u kojima je ostao bez svojih najbližih članova obitelji. Svojevrsna 
prekretnica njegova života dogodila se u trenutku kada je, ulazeći u logor, mo- 
rao ostaviti sve svoje stvari, među kojima i rukopise svoje knjige, te odjenuti 
zatvorsko odijelo. Pritom je u odijelu pronašao komadić papira s ispisanom 
židovskom molitvom Šema Jisrael. To je shvatio kao poziv da u život provede 
ono o čemu je pisao.?* Tada je ujedno uvidio i da posjedovanje životnoga smisla 
daje snagu za nadvladavanje svih, pa i najtežih životnih teškoća. 

Poučen proživljenim iskustvima Frankl je odlučio utemeljiti psihoterape- 
utsku metodu koja će se ponajprije baviti smislom ljudske egzistencije i traga- 
njem za tim smislom. To je logoterapija koja se razlikuje od ostalih metoda psi- 
hoterapije po tome što je manje usredotočena na prošlost i na svijest pojedinca, 
a više na budućnost i zadatke koje u toj budućnosti treba ostvariti." Budući da 
se manje bavi prošlošću, logoterapija pomaže pojedincu lakše preuzeti kon- 
trolu nad vlastitim životom i angažirati svoje potencijale u potrazi za smislom 
postojanja. Otkrivanje smisla života postaje još značajnije imajući u vidu či- 
njenicu kako danas sve veći broj pojedinaca pati upravo zbog nedostatka osmi- 
šljenosti vlastite egzistencije. U tom smislu Frankl govori o ,,egzistencijskom 
vakuumu““* koji se očituje u osjećaju unutarnje praznine i besmisla života te 
stoga nerijetko dovodi i do pojave neuroza. Ono što često uzrokuje taj vakuum 
svakako je i gubitak tradicionalnih vrijednosti koje su oduvijek davale čvrst 
oslonac i uporište životu svakoga čovjeka. Kako bi čovjek ponovno pronašao 
životni smisao, potrebno je taj vakuum ispuniti autentičnim vrednotama koje 
ne prolaze već trajno ostaju. 


Logoterapija se usredotočuje na tri glavna pojma — slobodnu volju, volju 
za smislom i smisao života.“* Kako bi traganje za smislom bilo moguće, svaki 
pojedinac mora donijeti slobodnu odluku koja ga stavlja na početak toga puta. 
Uz slobodu neizostavna je i ljudska volja koja mora biti ispravno usmjerena 
kako ne bi težila isključio prema ovozemaljskim stvarima nego prema onome 


21 Elisabeth LUKAS, Duhovna psihologija. Izvori smislena života, Đakovo, 2001., 7. 

22 Usp. Želimir PULJIĆ, Franklova logoterapija — liječenje smislom, u: Društvena istraživanja: časopis za opća 
društvena pitanja, 14 (2005.) 4-5, 889. 

23 Usp. Viktor E. FRANKL, Zašto se niste ubili? Uvod u logoterapiju, Zagreb, 1989., 87. 

24 Isto, 92-93. 

25 Usp. Želimir PULJIĆ, Franklova logoterapija — liječenje smislom, u: Društvena istraživanja: časopis za opća 
društvena pitanja, 14 (2005.) 4-5, 890. 

što ih nadilazi. Na taj način volja za autentičnim životnim smislom postaje 
iznimno važan pokretač koji osobu potiče i podupire u ustrajnom traženju toga 
cilja. Osim slobodne volje Frankl ističe još jednu važnu značajku logoterapije 
— odgovornost s kojom su povezane životne vrednote.** Naime svako je ljudsko 
biće odgovorno za svoj vlastiti život, pa tako i za pronalazak životnoga smisla. 
Tako će Frankl, govoreći o zadaći logoterapije da ,,osvijesti ono duhovno“, 
ukazati na potrebu da ,,čovjeku dovede u svijest prije svega odgovornost kao 
bitnu osnovu ljudske egzistencije“, odgovornost koja ,,uvijek znači: odgovor- 
nost prema nekom smislu.““" U ovako shvaćenoj slobodi i odgovornosti čovjek 
se okreće prema onim vrijednostima koje su neprolazne 1 koje ga jedine mogu 
trajno ispuniti. To su vrijednosti koje zahtijevaju posvemašnje prianjanje da bi 
na taj način mogle pojedinca voditi prema smislu kao cilju njegova života. 

Životni smisao, kao čvrst oslonac ljudske egzistencije, nije nešto što čo- 
vjek mora svojim vlastitim snagama proizvesti ili svojim unutarnjim, duševnim 
moćima domisliti. Taj smisao ne ovisi o ljudskim željama i očekivanjima te 
stoga nije podložan nikakvim prohtjevima ljudskoga bića. Naprotiv, riječ je o 
smislu koji kao objektivna i samostojna stvarnost postoji izvan čovjeka i nje- 
gova subjektivnoga svijeta. Frankl stoga ističe kako taj smisao, ili logos, ,,ne 
proizlazi iz same pojedinčeve egzistencije, nego je radije nešto s čime se nje- 
gova egzistencija suočuje“.** Autentičan smisao ljudske egzistencije jest onaj 
koji otkrivamo u svijetu koji nas okružuje. Takav smisao od svakoga pojedinca 
zahtijeva trajan angažman i ustrajan napor oko njegova pronalaženja, a zatim i 
provođenja u svakodnevni život. 


2.2. Uloga savjesti i volja za nad-smislom 


U traganju za smislom ljudske egzistencije neizostavnu ulogu ima savjest 
koju Frankl naziva organom smisla.“ Kako bismo savjest shvatili na ispravan 
način, potrebno je imati na umu ne samo njezinu ljudsku komponentu nego i 
njezinu transcendentnu značajku. Budući da savjest postoji kao stvarnost koja 
nadilazi ljudsku osobu, za čovjeka je iznimno važna poslušnost njezinim savje- 
tima i preporukama. ,,Savjest je, prema Franklu, glas transcendencije. Savjest 
je uvijek u službi samoostvarenja osobe, ali ne po mjeri i zamisli ljudskog, nego 
božanskog autoriteta. Savjest nam pomaže da živimo općeljudske vrednote isti- 
ne, poštenja, dobrote, pravednosti u konkretnim životnim situacijama 1 na taj 


26 Usp. Živan BEZIĆ, Franklova logoterapija, u: Crkva u svijetu, 14 (1979.) 4, 327-328. 

27 Viktor E. FRANKL, Liječnik i duša. Temelji logoterapije i egzistencijske analize, Zagreb, 1993., 57. 
28 Viktor E. FRANKL, Zašto se niste ubili? Uvod u logoterapiju, Zagreb, 1989., 89. 

29 Usp. Viktor E. FRANKL, Bog kojega nismo svjesni. Psihoterapija i religija, Zagreb, 2001., 88. 

način život po savjesti osigurava ostvarenje božanskog plana s čovjekom.“?“ 


Savjest nas dakle povezuje s Bogom te na taj način oblikuje naše moralno dje- 
lovanje. Upravo se u tome ogleda čovjekova zadaća da ispravno oblikuje svoju 
savjest kako bi se na nju mogao osloniti u svakoj životnoj situaciji. Frankl 
shvaća savjest uvijek u povezanosti s konkretnim životom. Samo putem savje- 
sti, koja svoj izvor ima u Bogu, čovjeku je moguće primijeniti norme univer- 
zalnoga moralnog zakona na konkretne životne situacije.“! Na taj način, putem 
ispravno formirane savjesti, čovjek je sposoban za orijentiranje prema pozitiv- 
nim vrijednostima, za osluškivanje Božjega glasa, a po tome i za ostvarivanje 
pravoga smisla svojega postojanja. 

Potrebno je spomenuti još jedan neizostavan aspekt Franklove logoterapi- 
je — volju za nad-smislom. Riječ je zapravo o svojevrsnom nastavku traženja 
životnoga smisla, o produbljenju volje za smislom, o dubljem koraku koji čo- 
vjeka otvara prema dimenziji nadnaravnoga 1 religioznoga. Suprotno raznim 
redukcionističkim poimanjima čovjeka koja namjerno zanemaruju dimenziju 
njegove religioznosti te stoga nude nepotpunu viziju ljudske osobnosti, Frank1 
u svojem promišljanju ostavlja prostor i za duhovnu komponentu ljudske eg- 
zistencije u kojem svoje mjesto dobiva i vjera. Budući da je ,,Logos dublji 
od logike“,** vjera je nužna želimo li se barem donekle približiti posljednjem 
smislu ljudskoga postojanja, smislu koji nadilazi mogućnosti ograničenoga 
ljudskog razuma i spoznaje. O važnosti vjere Frankl govori: ,,Samo po sebi je 
jasno da je vjera u nad-smisao — shvaćen bilo kao granični pojam ili, religijski, 
kao providnost — od eminentnog psihoterapijskog i psihohigijenskog značenja. 
Ona je stvaralačka. Kao prava vjera proizišla iz unutarnje snage ona krijepi. Za 
takvu vjeru ne postoji konačno ništa besmisleno.“?** Možemo dakle uočiti kako 
između vjere i zauzeta traženja životnoga smisla postoji duboka povezanost. 
Budući da religioznost obuhvaća mnogo šire područje od psihoterapije, čovje- 
ku je nužna prava vjera kojom dohvaća područje nadnaravnoga. Na taj način 
vjera otvara čovjeka prema transcendenciji, čini ga raspoloživim za sadržaje 
duhovnoga svijeta. Upravo se zato religiozna vjera treba promatrati kao stvar- 
nost koja u sebi uključuje dimenziju transcendentalne kategorije.“ 


30 _ Mijo NIKIĆ, Logoterapija i vjera u učenju Viktora E. Frankla, u: Nova prisutnost: časopis za intelektualna i 
duhovna pitanja, 1 (2003.) 2,274. 

31 Usp. Viktor E. FRANKL, Bog kojega nismo svjesni. Psihoterapija i religija, Zagreb, 2001., 37. 

32 Viktor E. FRANKL, Zašto se niste ubili? Uvod u logoterapiju, Zagreb, 1989., 101. 

33 Viktor E. FRANKL, Liječnik i duša. Temelji logoterapije i egzistencijske analize, Zagreb, 1993., 66. 

34 Usp. Tanja RADIONOV, Smisao života i patnje promatran kroz katoličko-teološku i psihološko-logoterapijsku 
perspektivu, u: Obnovljeni život, 72 (2018.) 4, 526. 

Govoreći o nad-smislu kao konačnom smislu koji obuhvaća čitavu ljud- 
sku egzistenciju, Frankl uvodi i pojam providnosti koji nas nužno upućuje na 
Boga. Iako razumom ne možemo u potpunosti dokučiti posljednji smisao svega 
života, ipak možemo u određenoj mjeri racionalno spoznati kako iznad ovog 
našeg svijeta mora postojati još jedan uzvišeniji, duhovni svijet od kojega dola- 
zi svaki pravi smisao. Na to nas upućuje 1 vjera koja je uvijek povjerenje u Nad- 
smisao, povjerenje u Boga.* Frankl uvijek ističe kako ,,život imade smisao i 
zadržava ga do kraja. Ali je od neusporediva značenja za život svakog pojedin- 
ca — da se tome smislu preda.“ Iako je logoterapija ponuđena svim ljudima, 
kako religioznima tako i nereligioznima, potpuno dohvaćanje smisla moguće je 
jedino potpunim predanjem Bogu. Naime samo Bog može u potpunosti ispuniti 
sve potrebe ljudskoga srca. U tom smislu Frankl govori o najdubljoj ljudskoj 
čežnji ,,koja leži u osnovi našeg postojanja“, o čežnji ,,koja je u toj mjeri neuto- 
ljiva da se ne može zadovoljiti ničim drugim nego Bogom.“?7 


3. Duhovno vodstvo i psihoterapija: sličnosti i razlike 


Između duhovnoga vodstva i psihoterapije postoje mnoge sličnosti, ali jed- 
nako tako i značajne razlike, koje je nužno uvažiti želimo li na ispravan način 
razumjeti njihovo pravo značenje. Kako bi se uspostavio plodonosan dijalog 
između duhovnoga vodstva i psihoterapije, neizmjerno je važno senzibilizirati 
predstavnike obaju područja za uzajamno poštivanje i uvažavanje. U tom smi- 
slu potrebno je nadići shvaćanja koja isključuju i odbijaju međusobnu suradnju 
i komunikaciju. Samo uz uzajamno otvaranje i upoznavanje koje poštuje vla- 
stitost i mjerodavnost drugoga moguće je ostvariti kvalitetnu suradnju. Uvaža- 
vajući doprinose drugih područja i duhovno vodstvo i psihoterapija obogaćuju 
svoje vlastito iskustvo i znanje. 


3.1. Doprinos psihologije duhovnom životu 


Propitivanje međusobnog odnosa duhovnoga vodstva i psihoterapije zapo- 
čet ćemo pozitivnim vrednovanjem doprinosa psihologije i njezinih istraživa- 
nja koje nalazimo već u dokumentima Drugoga vatikanskog koncila. Koncil 
naime prihvaća napredak raznih znanosti koje svojim promišljanjima pomažu 
dubljem osvjetljavanju i poniranju u misterij čovjeka i svijeta. Pritom se oso- 
bito ističe uloga psihologije čija zapažanja svakako treba uzeti u obzir želimo 


35 Usp. Šimun Šito ĆORIĆ, Psihologija religioznosti, Jastrebarsko, 1998., 96-97. 
36 Viktor E. FRANKL, Zašto se niste ubili? Uvod u logoterapiju, Zagreb, 1989., 11. 
37 Elisabeth LUKAS, Duhovna psihologija. Izvori smislena života, Đakovo, 2001., 41. 

li bolje razumjeti strukturu ljudske osobnosti. U tom kontekstu Pastoralna kon- 
stitucija o Crkvi u suvremenom svijetu Gaudium et spes nalaže primjenu psi- 
holoških otkrića u čitavoj pastoralnoj praksi: ,,Neka se u dušobrižničkoj službi 
dovoljno priznaju i primjenjuju ne samo načela teologije nego također i otkrića 
profanih znanosti, u prvom redu psihologije i sociologije; tako će se i vjernici 
privesti k čišćem i zrelijem vjerskom životu.“*š Doprinos psihologije važan je i 
u odgoju djece i mladih kojima treba pomoći ,,da skladno razvijaju svoje fizič- 
ke, moralne i intelektualne sposobnosti, kako bi postepeno postigli savršeniji 
osjećaj odgovornosti da svoj život neprestanim naporom pravilno usavršavaju i 
idu za pravom slobodom, hrabro i odlučno svladavajući zapreke.“?? Naposljet- 
ku, nove spoznaje psihologije nalaze svoju primjenu i u pastoralnom djelovanju 
usmjerenom promicanju novih duhovnih zvanja i u sjemeništima.“ 


Ponajprije, poznavanje psihologije kao znanosti uvelike pomaže duhovni- 
ku u dubljem upoznavanju i razumijevanju osobe, njezina karaktera, njezinih 
osobina, stremljenja i nadahnuća. Takvo je poznavanje osobe nužno za uspo- 
stavljanje kvalitetna odnosa između duhovnika i vođene osobe, odnosa u kojem 
će duhovnik moći na pravi način izvršiti svoju zadaću i pomoći osobi duhovno 
rasti, ali 1 znati procijeniti faze u kojima će osobi eventualno trebati stručna 
pomoć psihoterapeuta. 


Duhovno vodstvo i psihoterapija u svojem postupanju s ljudima dijele mno- 
ge zajedničke stavove, koje smatraju nužnima za postizanje željenih ciljeva. 
Navest ćemo potrebu aktivne suradnje, uzajamna dijaloga, poštovanja 1 iskre- 
nosti između psihoterapeuta i pacijenta, odnosno između duhovnoga vođe i 
vođenoga. Psihoterapija je, razvijajući stav empatije kao iskrena suosjećanja s 
pacijentom te potičući pacijenta na hrabro i odvažno suočenje sa samim sobom 
i svojim unutarnjim svijetom, znatno utjecala na praksu duhovnoga vodstva. U 
odnosu psihoterapeuta i pacijenta moguće je istaknuti još nekoliko značajnih 
sastavnica koje se mogu primijeniti i unutar duhovnoga vodstva.“! To su ponaj- 
prije uzajamna otvorenost i toplina odnosa koja pospješuje stvaranje pozitivna 
ugođaja što omogućava brži i djelotvorniji napredak. Zatim je važno posvetiti 
osobi dovoljno vremena, znati slušati s velikom pozornošću, pomoći osobi da 
sama dođe do rješenja svojih problema. U psihoterapiji se nerijetko primjenjuje 


38 DRUGI VATIKANSKI KONCIL, Gaudium et spes. Pastoralna konstitucija o Crkvi u suvremenom svijetu (7. XII. 
1965.), br. 62, u: Dokumenti, Zagreb, 1986. 

39 DRUGI VATIKANSKI KONCIL, Gravissimum educationis. Deklaracija o kršćanskom odgoju (28. X. 1965.), br. 
1, u: Dokumenti, Zagreb, 1986. 

40 Usp. DRUGI VATIKANSKI KONCIL, Optatam totius. Dekret o odgoju i obrazovanju svećenika (28. X. 
1965.), br. 2, 3, 11, 20, u: Dokumenti, Zagreb, 1986. 

41 Usp. Mihaly SZENTMARTONI, Osjetljivost za čovjeka. Pastoralna psihologija, Zagreb, 2009., 69- 
77. 

metoda dovođenja u svijest mnogih potisnutih i podsvjesnih sadržaja. Na taj 
način osoba postaje sposobna uočiti svoje skrivene želje, težnje i motivacije, ali 
i bolje upoznati unutarnju strukturu svoje osobnosti. Sve to pridonosi lakšem 
ovladavanju samim sobom i postizanju kontrole nad vlastitim životom. Uloga 
je psihoterapeuta u tome da pacijentu pomaže u procesu njegova ozdravljenja, 
da ga odgaja i usmjerava prema kvalitetnijem ostvarenju njegova života, slično 
kao i u duhovnom vodstvu. 


3.2. Razlike između duhovnoga vodstva i psihoterapije 


Razlike koje postoje između duhovnoga vodstva i psihoterapije ponajprije 
nas upućuju na činjenicu kako je riječ o dva, iako bliska, ipak različita područja 
ljudske stvarnosti. Dok psihoterapija obuhvaća duševnu dimenziju ljudske eg- 
zistencije, duhovno se vodstvo prvenstveno odnosi na duhovnu, možemo reći 
i vjersku komponentu ljudskoga života.“ Tako se psihoterapija usredotočuje 
na nadvladavanje raznih duševnih poremećaja i teškoća, kao što su depresija, 
tjeskoba, razne neuroze i slični problemi. Duhovno je vodstvo pak usmjereno 
pružanju duhovne pomoći i potpore osobama koje se nalaze u različitim kri- 
znim trenutcima duhovnoga života, osobama koje muče razne sumnje te su 
izložene raznovrsnim kušnjama, ali unatoč svemu žele rasti i napredovati u po- 
stizanju kršćanske zrelosti. Sljedeća je važna razlika u činjenici kako psihotera- 
pija redovito izbjegava govor o grijehu koji čovjeka udaljava od Boga te ujedno 
predstavlja zapreku na putu duhovnoga sazrijevanja. Umjesto toga radije se 
spominju nepogodne okolnosti i teške situacije kojima se pripisuje negativan 
utjecaj na čitavu egzistenciju. Katkad se, također, spominju doživljene traume 
iz djetinjstva ili bolna iskustva koja narušavaju čovjekov unutarnji sklad. No 
takvo je poimanje nedostatno i nepotpuno te stoga ne može rezultirati potpu- 
nim oslobođenjem i ispunjenjem čovjeka. Upravo stoga do izražaja dolazi po- 
sebnost i izvornost kršćanske vjere i duhovnosti. Naime, praksom duhovnoga 
vodstva, a zatim i sakramentom ispovijedi, s kojim je duhovno vodstvo bli- 
sko povezano, događa se istinsko i potpuno oslobođenje čovjeka posredstvom 
oproštenja grijeha i obnavljanja odnosa s Bogom. Time, dakako, psihoterapiji 
ne poričemo sposobnost nadvladavanja raznih psihičkih teškoća već samo isti- 
čemo potpuniji vid oslobođenja koje se može ostvariti duhovnim vodstvom i 
sakramentom ispovijedi. 


Duhovno vodstvo, za razliku od psihoterapije, koja se u odnosu s pacijentima 
koristi isključivo naravnim sredstvima kao što su dijalog ili savjet, upotrebljava 


42. Usp. Maurizio COSTA, Direzione spirituale e discernimento, Roma, 2009., 63-65. 

i nadnaravna sredstva.“ Naime ,,u duhovnom vodstvu čovjek traži Boga, i da bi 
to postigao, rabi sredstva koja mu je sam Bog dao: molitva i sakramentalni ži- 
vot. To su najbolja sredstva duhovnog vodstva čovjekovu praćenju na njegovu 
putu vjere.““* Pritom, dakako, ne možemo ne spomenuti zasluge psihoterapije 
u pogledu dubljega razumijevanja procesa dijaloga i njegove primjene, bilo na 
izravan način, u kojem glavnu riječ ima psihoterapeut koji usmjerava razgovor, 
bilo na neizravan način, u kojem pacijent preuzima aktivniju ulogu u vođenju 
dijaloga dok se terapeut usredotočuje na slušanje pacijenta. Ovim se spozna- 
jama služi i duhovno vodstvo koje se stoga može odvijati na oba spomenuta 
načina.“ Još je jedna razlika između duhovnoga vodstva i psihoterapije, razlika 
koja također ukazuje na posebnost duhovnoga vodstva. Riječ je, zapravo, o 
naravi odnosa koji se ostvaruju u dvjema spomenutim stvarnostima. Psihološki 
modeli savjetovanja ograničavaju se na odnos između terapeuta i pacijenta, od- 
nos koji isključuje prisutnost bilo kojeg drugog subjekta, odnos koji je zatvoren 
u granice mjerodavnosti psihoterapije. U duhovnom vodstvu postoji nešto što 
možemo označiti kao ,,nacrt ili volja Trećega“.“* Pod tim pojmom podrazumije- 
vamo prisutnost dublje razine odnosa koja se ostvaruje unutar redovita odnosa 
između duhovnoga vođe i vođenoga. Dijaloški odnos duhovnoga vođe i vođe- 
noga ne iscrpljuje se samo u njihovoj međusobnoj komunikaciji nego je otvo- 
ren prvenstveno za istraživanje onoga što tu komunikaciju nadilazi. To znači da 
su oba sudionika duhovnoga vodstva usmjerena prema istraživanju Božje volje 
koju potom nastoje primijeniti u svakodnevnom životu. Bog je glavni subjekt i 
protagonist čitavoga procesa duhovnoga vodstva, dok su duhovni vođa i vođeni 
aktivni Božji suradnici, otvoreni djelovanju Duha Svetoga i tako odgovaraju 
njegovim poticajima. 

Često se primjećuje kako razni modeli psihoterapije govore o potrebi čovje- 
kova samoostvarenja. Tako se u psihoterapiji nude razni oblici pomoći nami- 
jenjeni postizanju upravo toga cilja. Međutim kada je riječ o samoispunjenju, 
nerijetko se izbjegava bilo kakav govor koji bi uključivao potrebu samozataje 
ili žrtvovanja sebe u vidu dobra drugih.*' U prvi plan dolazi samo ono što se 
izravno tiče vlastitih interesa i probitaka. A takvo je poimanje samoostvare- 
nja suprotno kršćanskom stavu i pogledu na čovjeka. Duhovno se vodstvo pak 
usredotočuje na razvijanje onih sposobnosti i kreposti koje osobi omogućavaju 


43 Usp. Luis MENDIZABAL, La direzione spirituale — teoria e pratica, Bologna, 1999., 66-69. 

44. Miljenko STOJIĆ, Duhovno vodstvo u suvremenoj duhovnosti, u: Obnovljeni život, 51 (1996.) 4, 428. 
45 Usp. Isto, 427. 

46 Egidio VIGANO — Joseph AUBRY — Jacques SCHEPENS, Duhovno vodstvo, Zagreb, 1983., 27-28. 
47 Usp. Benedict J. GROESCHEL, Psihologija duhovnoga razvoja, Split, 2009., 143-151. 

istinski duhovni, a time i ljudski rast. To su ponajprije samozataja, velikoduš- 
nost, spremnost na služenje i darivanje drugima. 


Potrebno je spomenuti i razlike koje postoje između psihoterapije i du- 
hovnoga vodstva vezane uz poimanje krivnje kao osjećaja koji uvelike opte- 
rećuje i otežava život osobe koja je njime pogođena.** Metode psihoterapije 
usredotočuju se na otkrivanje onih izvora koji u podsvijesti osobe proizvode 
osjećaj krivnje, tjeskobe i nemira. Posvješćivanjem potisnutih misli nastoji se 
doprijeti do korijena tih pojava i tako pomoći osobi u njihovu nadvladavanju. 
Postupkom desenzibilizacije osobu se nastoji potaknuti na manju osjetljivost 
prema onim osjećajima koji je uznemiruju i bude krivnju. Posvećujući manje 
pažnje negativnim osjećajima, osoba može postati slobodnija u svojem životu 
i djelovanju. U psihoterapiji se često potiče metoda verbalizacije unutarnjih 
sadržaja i teškoća koji, kad se izreknu i podijele s drugima, postaju manje op- 
terećujući. Pomoću svih navedenih metoda psihoterapija može osobi pružiti 
pomoć samo u nadvladavanju neurotskoga osjećaja krivnje, ali takva pomoć 
nije moguća kada se radi o dubljoj, egzistencijalnoj krivnji.“ Za nadvladavanje 
egzistencijalne krivnje potreban je onaj specifičan aspekt koji posjeduje upravo 
kršćanska vjera, a to je oslobađanje savjesti procesom odrješenja. To je istinsko 
oslobođenje čovjeka, oslobođenje koje se ostvaruje u sakramentu pomirenja 
koji, zajedno s duhovnim vodstvom, predstavlja poseban vid kršćanske vjere. 
U sakramentu pomirenja Bog oprašta čovjeku njegove grijehe i ozdravlja ga od 
svih njegovih tjeskoba i strahova. Kako bi primio Božje oproštenje, čovjek se 
mora otvoriti Bogu u vjeri i povjerenju, a to je upravo onaj odnos koji se nastoji 
produbiti i u procesu duhovnoga vodstva. U tom kontekstu duhovno vodstvo 
osobi omogućava autentično duhovno sazrijevanje i rast u vjeri, a time onda i 
približavanje Bogu, koji jedini može u potpunosti osloboditi čovjeka i darovati 
mu unutarnji mir. 


3.3. Pravilan odnos između duhovnoga vodstva i psihoterapije 


Uz opisane posebnosti i razlike između duhovnoga vodstva i psihoterapije 
potrebno je istaknuti još poneke činjenice o njihovu ispravnom odnosu kojemu 
treba težiti u okviru međusobne suradnje. Naime samo na temelju pravilno po- 
stavljenog odnosa moguća je kvalitetna razmjena i uzajamno nadopunjavanje 
duhovnoga vodstva i psihoterapije. Pri tome je osobito važno izbjegavati dva 
stava koja taj odnos mogu ozbiljno narušiti. Tako je s jedne strane potrebno 


48 Usp. Mihaly SZENTMARTONI, Psihologija duhovnog života, Zagreb, 1990., 184-187. 
49 Usp. Mihaly SZENTMARTONI, Psihologija duhovnog života, Zagreb, 1990., 186. 

nadići stav međusobne isključivosti i zatvaranja koji u drugom području odbija 
prepoznati autentične vrednote i doprinose. U takvoj isključivoj usredotočeno- 
sti na vlastito područje lako se gubi iz vida širina stvarnosti te se, posljedično, 
ne uspijeva pomoći osobi na prikladan način. Stoga je svaki redukcionizam i 
ekskluzivizam na području duhovnoga vodstva i psihoterapije neprihvatljiv. S 
druge strane apsolutno je nužno izbjegavati bilo kakvo miješanje i poistovje- 
ćivanje duhovnoga vodstva i psihoterapije kao da se radi o dvjema identičnim 
stvarnostima. Takvo bi poistovjećivanje neizbježno vodilo do gubitka njihove 
autonomnosti, a time i do gubitka njihove posebnosti. U konačnici, utapanjem 
jedne stvarnosti u drugoj izgubila bi se svaka specifična svrha i duhovnoga 
vodstva i psihoterapije. Za pravilan odnos duhovnoga vodstva i psihoterapije, 
uz izbjegavanje navedenih opasnosti, potrebno je razvijati stav međusobna po- 
vjerenja, ali i primjerena razlikovanja.“ Samo uz otvorenost, povjerenje i uva- 
žavanje doprinosa drugih područja moguće je uspostaviti kvalitetnu suradnju, 
aktivan i učinkovit dijalog te tako unaprijediti međusoban odnos razmjenom 
novih i kreativnih spoznaja. Pritom je jednako važno 1 poštivanje različitosti 
i vlastite mjerodavnosti pojedinih područja. Naime 1 duhovno vodstvo i psi- 
hoterapija posjeduju zasebne metode, načine i sredstva za postizanje svojih 
specifičnih ciljeva. U takvom uvažavanju autonomije i mjerodavnosti drugih 
područja na najbolji način dolazi do izražaja vlastita posebnost. Stoga možemo 
reći kako je međusobno povjerenje i razlikovanje nužno kako bi duhovno vod- 
stvo i psihoterapija mogli na autentičan način pružiti kvalitetnu pomoć i potpo- 
ru pojedinim osobama, u skladu s njihovim stvarnim problemima i potrebama. 


Zaključak 


Stvarnost duhovnoga vodstva i psihoterapije predstavlja složenu mrežu od- 
nosa koja obuhvaća čitavu ljudsku egzistenciju, osobito njezin duhovno-dušev- 
ni aspekt. Nužno je uspostaviti aktivan dijalog i zauzetu suradnju između du- 
hovnoga vodstva i psihoterapije kako bi se uzajamnim nadopunjavanjem moglo 
na što kvalitetniji način pomoći osobi u nadvladavanju teških životnih situacija 
koje trenutno proživljava. Kako bi se takva integracija duhovnoga vodstva i 
psihoterapije uistinu mogla dogoditi, potrebno je uvažavati zasebna područja 
njihova djelovanja te poštivati granice njihove vlastite mjerodavnosti. Uz do- 
dirne točke i sličnosti duhovno vodstvo i psihoterapija posjeduju i ne manje 
važne razlike koje također treba poštivati želimo li na ispravan način shvatiti 
mogućnosti njihove integracije. Potrebno je upoznati ljude sa specifičnostima 


50 Usp. Ivan PLATOVNJAK, Duhovno vodstvo i psihologija: suprotstavljenost ili integracija?, u: Obnovljeni život, 
63 (2008.) 1, 48. 

duhovnoga vodstva i psihoterapije kako bi na taj način mogli prepoznati pravu 
narav svojih problema te potom zatražiti prikladnu pomoć. Otkrivanje duhov- 
noga vodstva i njegovih bogatstava osobito je važno za kršćanske vjernike kako 
bi mogli rasti u ljudskoj 1 kršćanskoj zrelosti te napredovati u svojem odnosu s 
Bogom, imajući u vidu temeljnu svrhu svojega života — zajedništvo s Bogom 
Trojedinim. 

THE SPIRITUAL DIRECTION AND PSYCHOTHERAPY 


Summary 


Contemporary man, under the influence of many different offers of post- 
modern society, slowly loses the firm support of his life and remains without 
life sense and real orientation. In that context, spiritual direction and psycho- 
therapy represent the alternative to the offers of this world and endeavor to offer 
the help to those persons who seek the deeper sense of human existence. There- 
fore, it is necessary to analyze the main characteristics of spiritual direction, 
then, through the prism of logotherapy, to show one aspect of psychotherapy 
and, in the end, to compare correlative relationship between spiritual direction 
and psychotherapy. The intention of this article is to show that the integration 
between spiritual direction and psychotherapy is possible, although at the same 
time should be appreciated their own specialty and singularity. While psycho- 
therapy helps in the overcoming of many different mental problems and dif- 
ficulties, spiritual direction is especially important for Christian believers who 
want to rise in the personal relationship with God and in the following of Jesus 
Christ. 


Key words: spiritual direction, psychotherapy (logotherapy), integration, 
relationship with God. 

